Subject: EMTAK 2025
From: Aleksandr Michelson - MKM <[email-masked]>
To: Turismi koostööpartnerid - MKM<[email-masked]>, "Sihtkohad (turism) - MKM" <[email-masked]>
Cc: Karel Lember - MKM <[email-masked]>, Mario Lambing - MKM <[email-masked]>
Date: Thu, 2 Jan 2025 14:45:52 +0000

Tere!

Head uut aastat kõigile!

Igaks juhuks tuletame meelde, et jaanuarist 2025 jõustus uus Eesti majanduse tegevusalade klassifikaator (EMTAK 2025), mis on kohandustega versioon Euroopa tegevusalade liigitusest NACE. EMTAKi haldamine on Registrite ja Infosüsteemide Keskuse (RIK) ülesanne. RIK on Justiitsministeeriumi IT-arenduskeskus.

RIK on osapooli EMTAKi muutmisest teavitanud. Teavitus pidi jõudma muuhulgas juriidiliste isikuteni äriregistri automaatses teavituskeskkonnas personaalselt e-kirjaga.

Mis on muutunud?

  *   Suurim muutus turismis puudutab toitlustust.

     *
Grupp 561 "Restoranid ja liikuvad toitlustuskohad" on jagatud kahte klassi 5611 "Restoranitegevus" ja 5612 " Liikuvad toitlustuskohad".
     *
EMTAK 2008-s on "56101 Restoranid jm toitlustuskohad". EMTAK 2025-s on aga nüüd kaks uut EMTAKi: "56111 Restoranide ja kohvikute tegevus" ja "56112 Kiirsöögikohtade jm toitlustuskohtade tegevus". Selle eesmärk on eristada restorane ja kohvikuid, mis aitab Eestil kui reisisihil eristuda turismimaastikul.
  *
Varasema versiooniga võrreldes saavad vahendusteenused omaette tegevusala koodid, see aitab tegevusi täpsemalt eristada ning lõpetatakse digitaalsete ja muude kanalite eristamine:
     *
Tekkinud on uued grupid 554 – majutusega seotud vahendusteenus ja 564 – toidu ja joogi serveerimise vahendusteenus.
  *
Samuti on EMTAK 2025-s ajakohastatud mõningaid tegevusalade nimetusi ja kirjeldusi, et need vastaksid tänapäevastele praktikatele.

RIKi pressiteade: Algavast aastast hakkab kehtima uus tegevusalade klassifikaator | Registrite ja Infosüsteemide Keskus<https://www.rik.ee/et/asutusest/uudised/algavast-aastast-hakkab-kehtima-uus-tegevusalade-klassifikaator>.

Kus on toitlustuse uute EMTAKide kirjeldused?

RIKi veebilehel ei ole veel uute EMTAKide detailseid kirjeldusi. Praegu on võimalik muudatusi vaadata üleminekutabelis: https://ariregister.rik.ee/est/emtak_search__corresp_tables

Kus ja kuidas peavad ettevõtjad EMTAKi muutma/korrigeerima?

Seda saab teha ainult majandusaruande esitamisel. E-äriregistri portaalis tulevad vastavad teavitused EMTAKi muutusest („infonupukesed“). Uutele ettevõtjatele, kes esitavad majandusaruannet esimest korda, ei tule selliseid teavitusi. Nagu RIK ütleb oma e-kirjas: "Lisame ettevõtjate jaoks keskkonda uuenduste kohta teavitused ning juhendid."

Miks on vaja sisestada õiget EMTAKi?

RIK ise ütleb nii: "EMTAK on aluseks tegevusala määramisel, mis on omakorda oluliseks allikaks erineva valdkonnastatistika tootmisel. Samuti võimaldab tegevusaladesse liigendamine rahvusvahelist võrreldavust vastava valdkonna sees." Allikas: EMTAK tegevusalad | Registrite ja Infosüsteemide Keskus<https://www.rik.ee/et/e-ariregister/emtak-tegevusalad>. Järelikult: õige EMTAKi sisestamine tagab teie ettevõtte täpse statistilise kajastamise, rahvusvahelise võrreldavuse ja aitab luua valdkonnale vastavat usaldusväärset statistikat.

Millal me näeme statistikaandmeid muudetud EMTAKi alusel?

See võtab aega. Näiteks aastastatistikat ettevõtete kohta (näiteks Statistikaameti tabel EM001<https://andmed.stat.ee/et/stat/majandus__ettevetete-majandusnaitajad__ettevetete-tulud-kulud-kasum__aastastatistika/EM001>) avaldab Statistikaamet uue EMTAKi alusel 2026. aasta lõpus 2025. aasta kohta. Lühiajastatistikaga ilmselt läheb rohkem aega.

Kõike head soovides

Aleksandr Michelson, PhD

turisminõunik

Majandus- ja Kommunikatsiooniministeerium

+372 55529176